B4-0468, 0487, 0497, 0513 και 0542/97

Ψήφισμα σχετικά με την κατάργηση της θανατικής ποινής

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάργηση της θανατικής ποινής,

- έχοντας υπόψη το ψήφισμα 1047 του 1996 και τη σύσταση 1302 του 1996 της Κοινοβουλευτικής Συνέλευσης του Συμβουλίου της Ευρώπης για την κατάργηση της θανατικής ποινής στην Ευρώπη,

- έχοντας υπόψη τα ψηφίσματα που εγκρίθηκαν από την Συνέλευση Ίσης Εκπροσώπησης ΑΚΕ-ΕΕ σχετικά με την κατάργηση της θανατικής ποινής στις 26 Σεπτεμβρίου 1996 και στις 20 Μαρτίου 1997,

- έχοντας υπόψη την τελευταία έκθεση του Οργανισμού Ηνωμένων Εθνών για τη θανατική ποινή (Ε/CΝ. 15/1996/19),

- έχοντας υπόψη το ψήφισμα που εγκρίθηκε στη Γενεύη από την 53η Σύνοδο της Επιτροπής Δικαιωμάτων του Ανθρώπου του ΟΗΕ για το θέμα της θανατικής ποινής (Ε/CΝ.4/1997 L.20),

Α. επισημαίνοντας την αύξηση της χρήσης της θανατικής ποινής ανά τον κόσμο,

Β. εκφράζοντας την ικανοποίησή του που κατάργησαν πλήρως τη θανατική ποινή, κατά το 1995 και το 1996, η Ιταλία, η Ισπανία, το Βέλγιο, η Μολδαβία και η Πρώην Γιουγκοσλαβική Δημοκρατία της Μακεδονίας,

Γ. εκφράζοντας την ικανοποίησή του για την υπογραφή από τη Ρωσία του 6ου πρωτοκόλλου της Ευρωπαϊκής Σύμβασης για τα Δικαιώματα του Ανθρώπου το οποίο καθιστά εκ του νόμου υποχρεωτική την κατάργηση της θανατικής ποινής, αλλά εκφράζοντας τη λύπη του που η ρωσική Δούμα απέρριψε το νόμο που καθιερώνει μορατόριουμ για τις θανατικές ποινές,

Δ. εκφράζοντας την ικανοποίησή του για το γεγονός ότι κατά τα δύο τελευταία έτη σημαντικοί διεθνείς οργανισμοί όπως το Συμβούλιο της Ευρώπης, το Λατινο-αμερικάνικο Κοινοβούλιο και η Συνέλευση Ίσης Εκπροσώπησης ΑΚΕ-ΕΕ έχουν εγκρίνει ψηφίσματα υπέρ ενός παγκόσμιου μορατόριουμ για τις εκτελέσεις,

Ε. βαθειά ανήσυχο από τις πρόσφατες εκθέσεις σύμφωνα με τις οποίες σε ορισμένα κράτη μέλη του Συμβουλίου της Ευρώπης εξακολουθούν να γίνονται εκτελέσεις, και ιδίως στην Ουκρανία όπου πραγματοποιήθηκαν 167 εκτελέσεις κατά το έτος 1996,

ΣΤ. εκτιμώντας ότι 28 μέλη του Συμβουλίου της Ευρώπης κατήργησαν την θανατική ποινή για όλα τα εγκλήματα,

Ζ. εκτιμώντας ότι, μεταξύ των μελών του Συμβουλίου της Ευρώπης, η Κύπρος, η Μάλτα και το Ηνωμένο Βασίλειο δεν κατήργησαν τη θανατική ποινή για τις εξαιρετικές περιπτώσεις εγκλημάτων, ενώ η Αλβανία, η Βουλγαρία, η Εσθονία, η Λετονία, η Λιθουανία και η Τουρκία εφαρμόζουν στην πράξη την κατάργηση της εν λόγω ποινής έστω και αν εξακολουθεί να εμφαίνεται η θανατική ποινή στη νομοθεσία τους,

Η. εκτιμώντας ότι 7 χώρες μέλη του Συμβουλίου της Ευρώπης, έχουν υπογράψει αλλά δεν έχουν ακόμα επικυρώσει το 6ο πρωτόκολλο της Ευρωπαϊκής Σύμβασης των Δικαιωμάτων του Ανθρώπου, ενώ 9 χώρες μέλη δεν το έχουν υπογράψει ακόμα,

Θ. εκφράζοντας τη λύπη του για το γεγονός ότι πολλές χώρες μέλη του Συμβουλίου της Ευρώπης δεν έχουν υπογράψει το 2ο προαιρετικό πρωτόκολλο του Διεθνούς Συμφώνου για τα Ατομικά και Πολιτικά Δικαιώματα,

Ι. αποδοκιμάζοντας την ευρεία εφαρμογή της θανατικής ποινής στη Λαϊκή Δημοκρατία της Κίνας,

ΙΑ. θορυβημένο από την αυξανόμενη χρήση της θανατικής ποινής στις περισσότερες πολιτείες των Ηνωμένων Πολιτειών της Αμερικής,

ΙΒ. επισημαίνοντας ότι η Ιταλία έχει καταθέσει πρόταση στη ΔΔ για να ενσωματωθεί στη νέα Συνθήκη της ΕΕ η απαγόρευση της θανατικής ποινής,

1. επαναλαμβάνει τη σταθερή αντίθεσή του στη χρήση της θανατικής ποινής σε ολόκληρο τον κόσμο και καλεί όλες τις χώρες να εφαρμόσουν μορατόριουμ στις εκτελέσεις και να καταργήσουν τη θανατική ποινή[semigr ]

2. ζητεί από τη Διακυβερνητική Διάσκεψη να προστεθεί η απαγόρευση της εσχάτης των ποινών στη νέα Συνθήκη για την Ευρωπαϊκή Ένωση[semigr ]

3. καλεί τα ευρωπαϊκά κράτη που διατηρούν τη θανατική ποινή, έστω χωρίς να προσφεύγουν σ' αυτή, να την καταργήσουν de jure για όλα τα εγκλήματα το συντομότερο δυνατόν[semigr ]

4. ζητεί από το Βέλγιο, την Κροατία, την Εσθονία, την Ελλάδα, την Πρώην Γιουγκοσλαβική Δημοκρατία της Μακεδονίας, την Μολδαβία και τη Ρωσία να επικυρώσουν το 6ο πρωτόκολο της Ευρωπαϊκής Σύμβασης των Δικαιωμάτων του Ανθρώπου[semigr ] ζητεί από την Αλβανία, τη Βουλγαρία, την Κύπρο, την Λεττονία, την Λιθουανία, την Πολωνία, την Τουρκία, την Ουκρανία και το Ηνωμένο Βασίλειο να υπογράψουν το εν λόγω πρωτόκολλο[semigr ]

5. ζητεί επιμόνως από την Ρωσία και την Ουκρανία να τηρήσουν τις δεσμεύσεις τις οποίες ανέλαβαν ενώπιον του Συμβουλίου της Ευρώπης για την άμεση έγκριση ενός μορατόριουμ και την κατάργηση της θανατικής ποινής[semigr ]

6. προτείνει να δεσμευθούν όσα κράτη είναι υποψήφια για προσχώρηση στο Συμβούλιο της Ευρώπης να υπογράψουν και να επικυρώσουν το 2ο προαιρετικό πρωτόκολλο του Διεθνούς Συμφώνου για τα ατομικά και πολιτικά δικαιώματα πριν γίνουν μέλη του Συμβουλίου της Ευρώπης[semigr ]

7. καλεί τα κράτη που έχουν υπογράψει τη Σύμβαση ΑΚΕ-ΕΕ, και δεν έχουν καταργήσει ακόμη τη θανατική ποινή, να το πράξουν το συντομότερο δυνατόν[semigr ]

8. θεωρεί ότι σε κάθε διαπραγμάτευση συμφωνιών εταιρικής σχέσης και συνεργασίας θα πρέπει να λαμβάνεται υπόψη το θέμα της θανατικής ποινής[semigr ]

9. καλεί την Επιτροπή να δώσει ιδιαίτερη προσοχή στη θανατική ποινή στις ετήσιες εκθέσεις της για τις ρήτρες σχετικά με τα δικαιώματα του ανθρώπου οι οποίες περιέχονται στις συμφωνίες ανάμεσα στην Ευρωπαϊκή Ένωση και τρίτες χώρες[semigr ]

10. ζητεί από το Συμβούλιο, τα κράτη μέλη και την Επιτροπή, στο πλαίσιο των αρμοδιοτήτων τους, να υποβάλουν στη Γενική Συνέλευση των Ηνωμένων Εθνών ψήφισμα για την εφαρμογή παγκόσμιου μορατόριουμ στην εκτέλεση των θανατικών ποινών[semigr ]

11. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο καθώς και τα κοινοβούλια των κρατών μελών της Ευρωπαϊκής Ένωσης και του Συμβουλίου της Ευρώπης, τις κυβερνήσεις και τα κοινοβούλια των κρατών ΑΚΕ, της Λευκορωσίας, της Γεωργίας, της Αρμενίας, του Αζερμπαϊτζάν και της Βοσνίας-Ερζεγοβίνης, της Λαϊκής Δημοκρατίας της Κίνας και των Ηνωμένων Πολιτειών, στο Γενικό Γραμματέα του Συμβουλίου της Ευρώπης και τον Πρόεδρο της Συνέλευσης Ίσης Εκπροσώπησης, στον Γενικό Γραμματέα των Ηνωμένων Εθνών και τον Πρόεδρο της Γενικής Συνέλευσής τους.